Christian Friis Bach (V), 2025-03-13:
Tak for det.
Vi lever i et vigtigt europæisk øjeblik og i en urolig verden.
Det er nu, vi skal styrke vores fællesskab i det europæiske og vise vores stærke engagement i EU.
Tiden, hvor vi får billige produkter fra Kina, billig energi fra Rusland og beskyttelse fra USA, er ovre.
Vi skal kunne mere selv, vi skal blive stærkere sammen, og vi skal stå sammen.
Det er derfor nu, EU skal træde i karakter.
Det er, som man siger i Europa, et Hamiltonian moment, altså det øjeblik, hvor vi skal forme og udvikle det europæiske samarbejde til fælles gavn.
Situationen, hvor 500 millioner europæere skal spørge 340 millioner amerikanere om at beskytte os mod 140 millioner russere, skal være ovre.
Det betyder ikke, at vi skal lukke os om os selv, men vi skal opbygge vores eget forsvar, og vi skal sikre Ukraine, der kæmper i skyttegravene for alle europæeres sikkerhed og for vores demokrati og vores frihed.
Vi skal styrke EU-søjlen i NATO betragteligt.
Vi tager i Venstre rigtig positivt imod det store initiativ »ReArm Europe«, som Kommissionen lancerede.
Vi ser frem til hvidbogen om det fælleseuropæiske forsvar på onsdag.
Vi er stærke tilhængere af, at vi fremskynder beslutningsprocesserne, som vi gjorde det under covid-19, da vi stod i en krise i Europa.
På samme måde skal vi fremrykke beslutningerne, og det har vi tillid til at Kommissionen, Rådet og Parlamentet vil arbejde sammen om at gøre.
Et stærkere Europa betyder også et mere konkurrencedygtigt Europa.
EU er gået forrest i reguleringen, men måske også for langt i reguleringen.
Vi indhyller os i bureaukrati og i bobleplast.
Vi skal gøre det smidigere, bedre og nemmere at være virksomhed og at være innovativ i EU.
Vi skal have konkurrenceevne – tjek – og konsekvensvurderinger på al lovgivning med relevans for vores virksomheder og på den kommende lovgivning, som er i proces.
Jeg er glad for, at Kommissionen har sat et mål om at reducere de administrative byrder med 25 pct., svarende til 280 mia. kr., i indeværende mandatperiode.
Renewgruppen i Europa-Parlamentet har netop i går under ledelse af Morten Løkkegaard lavet et omfattende katalog med 15 guiding principles – undskyld, hr. formand, 15 principper – der skal guide simplificeringen i EU, og 50 konkrete forslag til, hvor vi kan simplificere og deregulere den europæiske lovgivningsmaskine.
Det store udspil håber vi at Kommissionen, Rådet og den danske regering tager godt imod og gør noget ved.
Konkurrenceevnen hænger også tæt sammen med den grønne omstilling.
Vi har brug for at investere mere og hurtigere i vedvarende energi, vi har brug for hurtigere godkendelsesprocedurer, og vi har ikke mindst brug for at investere massivt i det fælleseuropæiske elnet og i elektrificeringen.
Vi skal have bundet de franske atomkraftværker sammen med de danske vindmølleparker og de spanske solcelleparker og endda også de norske vandkraftværker.
Det vil give billigere energi, det vil give bedre energi, og det vil ikke mindst styrke den europæiske konkurrenceevne.
Det er et fælleseuropæisk projekt, og derfor skal vi også være klar til at investere i det i fællesskab.
Vi skal investere mere.
Vi udelukker ikke i Venstre, at vi også låner i fællesskab, men vores første og vigtigste prioritet skal være at få kapitalen til at blive i Europa og til at arbejde i Europa – kapitalmarkedsunionen og nye, innovative investeringsmekanismer, der kan investere i de strategisk vigtige industrier og i vores fælles infrastruktur.
At styrke vores konkurrenceevne betyder igen ikke her, at vi skal lukke os inde.
EU skal stå vagt om det internationale handelsbaserede samarbejde i Verdenshandelsorganisationen.
Det er et samarbejde, der er under pres, men et samarbejde, der på bedste vis forener og illustrerer den vision, som EU er skabt på, nemlig at vi ved at handle sammen kan skabe fred og fremgang i verden.
Når vi står i en handelskrig, skal Europa derfor reagere med respekt, tålmodighed og tolerance og i fællesskab, men vi skal gøre det med respekt for det internationale regelbaserede samarbejde i Verdenshandelsorganisationen.